寄李彥弼端臣
作者：劉弇
朝代：宋

paragraphs: 吾生本何爲，筆墨代耨耒。
拂衣辭雲林，偶與寸祿會。
隨翔俗子後，如垢不時靧。
幾欲臨紫虛，摽身飛鳥外。
時哉不吾與，歲晚怵顛沛。
炯炯平生心，誰與論梗槩。
李侯西南秀，胸腹無留礙。
表表起孤韵，迴飆寫蒼檜。
筆挫三千英，壯甚敵王愾。
高搴若木枝，直撫靈鰲戴。
前年帝王州，晤語早傾蓋。
欣逢妙年客，良愧晼晚態。
謂我文字工，超起到前輩。
去年清漳滸，經從不辭再。
高談破三鼓，陰膽掉百怪。
是時方窮冬，瑟縮寂萬籟。
滕閣掛星斗，嵌根眇江带。
慚非徐孺榻，僅飽吳兒鱠。
忍爲鴟夷笑，恃有太白在。
四騶馳頹年，遺跡掃茫昧。
君今規壯圖，吾轅方未改。
青原心欲折，合散幾烟靄。
空懷簡書畏，未卜簪裾對。
翻思謝客吟，拾月弄雲海。